钦定古今图书集成/明伦汇编/氏族典/第273卷 > 王庆端
## 钦定古今图书集成/明伦汇编/氏族典/第273卷 > 王庆端

按《元史王善传》：善子庆端，字正甫，初为郡筦库，进水
军提领，训练士卒，常如临敌。从世祖北征，还迁右亲
军副都指挥使。至元十九年，改詹事丞。帝尝遣近侍
夜出伺察，为逻卒所执，近侍以实告，卒曰：“军中惟知
将军令，不知其他。”近侍以闻，帝赏以黑貂裘。及亲征
乃颜，命庆端以所部从，时年六十馀，与士卒同甘苦。
成宗即位，论翼戴功，拜金吾卫上将军。大德二年，加
荣禄大夫、平章政事、佥书枢密院事，以疾卒。